Metropolisiebeampte skiet motorisŉ Motoris is geskiet en gewond nadat hy glo Woensdag ŉ vuurwapen op ŉ Johannesburgse metropolisiebeampte gerig het. Hoofsuperintendent Wayne Minnaar, woordvoerder van die Johannesburg-metropolisie, sê die voorval het tydens ŉ beweerde padwoede-voorval in Honeydew plaasgevind. “’n 24-jarige man se voertuig het teen die metrobeampte, wat van diens af was, se motor in ŉ kruising gebots,” het Minnaar gesê. “Die metrobeampte was saam met sy vriendin, ŉ polisiebeampte, in die motor. Die motoris het glo die polisiebeampte se dienspistool gegryp en op die metrobeampte gerig. Die metrobeampte het sy eie dienspistool uitgepluk en die motoris in die been geskiet,” het Minnaar bygevoeg. Die motoris is in ŉ stabiele toestand in die hospitaal. Die polisie ondersoek die saak. Niemand is nog in verband met die voorval in hegtenis geneem nie.